FI Euroopan unionin virallinen lehti CE 70/246

(2004/C 70 E/266)

KIRJALLINEN KYSYMYS E-3261/03

esittäjä(t): Bart Staes (Verts/ALE) komissiolle

(4. marraskuuta 2003)

Aihe: Quornin syönnistä aiheutuneet allergiset reaktiot

Quorn on lihaa korvaava tuote, joka valmistetaan Fusarium venenatum -homesienestä. Marlow Foods markkinoi sitä monena eri tuotteena. BBC ilmoitti toukokuun lopussa www-sivuillaan http://news.bbc.co.uk/1/hi/health/2949510.stm tutkimuksesta, jossa sveitsiläiset ja saksalaiset lääkärit kommentoivat, että eräs mies oli saanut vakavan allergisen reaktion syötyään quornia. Yhdysvaltain kuluttajansuojajärjestö CSPI (Center for Science in the Public Interest) on ilmoittanut, että se on saanut yli 600 valitusta henkilöiltä, jotka ovat saaneet vakavia allergisia oireita syötyään quornia. Kyseinen järjestö ilmoitti syyskuussa 2003 tutkimuksesta, jonka mukaan 4,5 prosenttia brittiläisistä quornia kuluttaneista henkilöistä oli saanut siitä allergisia oireita http://www.cspinet.org/new/200309231.html.

Onko komissio tietoinen tästä lihaa korvaavan tuotteen aiheuttaneista allergisia oireita koskevista tutkimuksista? Jos on, miten komissio suhtautuu asiaan?

CSPI kirjoitti 21. maaliskuuta 2002 kirjeen ongelmasta kuluttajansuojasta vastaavalle komission jäsenelle David Byrnelle. Onko komission jäsen vastannut kirjeeseen? Jos on, mitä hän sanoi vastauksessaan?

Mihin toimiin komissio aikoo ryhtyä tutkiakseen asiaa edelleen ja löytääkseen siihen mahdollisesti ratkaisun?

David Byrnen komission puolesta antama vastaus

(9. joulukuuta 2003)

Kaikki elintarvikkeet tai niiden ainesosat saattavat aiheuttaa monelle kuluttajalle allergia- tai yliherkkyysreaktion. Yleisten arvioiden mukaan 8 prosenttia lapsista ja 4 prosenttia aikuisista on allergisia tai yliherkkiä vähintään yhdelle ruoka-aineelle. Tavallisimpia yliherkkyysreaktioita aiheuttavia elintarvikkeita tai niiden ainesosia ovat maapähkinät, kananmunat, kalat, äyriäiset, maito, pähkinät, gluteenipitoiset viljat, soija, seesaminsiemenet, sinappi, selleri ja sulfiitit.

Myös monet muut ruoka-aineet saattavat aiheuttaa yliherkkyysreaktioita, joten Quorn-sieniproteiinin aiheuttamat tapaukset eivät ole yllättäviä. Food Standards Agency ilmoitti 3. syyskuuta 2002 samaa aihetta käsittelevässä tiedotteessaan, että vuonna 2000 Yhdistyneessä kuningaskunnassa myytiin 13 miljoonaa tuoteyksikköä, jotka sisälsivät quornia.

Jostakin ruoka-aineallergiasta tai -yliherkkyydestä kärsivien henkilöiden on ehdottomasti vältettävä tämän aineen käyttöä, minkä vuoksi kaikkien kyseistä ainetta koskevien tietojen on käytävä ilmi pakkausmerkinnöistä. Komission syyskuussa 2001 tekemän ehdotuksen perusteella Euroopan parlamentti ja neuvosto antoivat äskettäin elintarvikkeisiin sisältyvien ainesosien merkintöjä koskevan direktiivin 2003/89/EY (1), jonka tarkoituksena on varmistaa, että kaikki ainesosat mainitaan pakkausmerkinnöissä.

Jos elintarvike siis sisältää sieniproteiinia, se on mainittava selkeästi pakkausmerkinnässä. Jotkin pakkausmerkintöjä koskevat poikkeukset ovat kuitenkin edelleen sallittuja esimerkiksi valmistuksen apuaineiden osalta, paitsi jos nämä aineet ovat direktiivin liitteessä olevassa luettelossa mainittujen allergisoivien aineiden johdannaisia.

Tämä luettelo saatetaan lähiaikoina tarvittaessa ajan tasalle, ja komissio on pyytänyt asiasta Euroopan elintarviketurvallisuusviranomaisen lausuntoa. Yhdysvaltain kuluttajansuojajärjestön CSPI:n mainitseman tutkimuksen osalta ei komission mielestä voida tehdä luotettavia johtopäätöksiä, koska kyseinen tutkimus tehtiin puhelimitse. Komission tiedossa ei kuitenkaan ole muita tuoreita tutkimuksia sieniproteiinien aiheuttamien yliherkkyysreaktioiden määrästä, joten se toimittaa elintarviketurvallisuusviranomaiselle kaikki tällä hetkellä käytettävissään olevat tiedot.

Terveydestä ja kuluttajansuojasta vastaava komission jäsen vastasi CSPI:n kolmeen kirjeeseen toimittamalla sille edellä mainittuihin tietoihin liittyviä lisätietoja ja huomautuksia vuoden 2002 touko-, heinä- ja lokakuussa.

(1) EUVL L 308, 25.11.2003.